L-investiment imħabbar mill-Gvern u mill-kumpanija Amerikana Crane Currency juri li s-settur tal-manifattura mhux biss għadu vijabbli għal Malta imma jista' jkompli jikber. Crane Currency se twaqqaf f'Malta kumpanija state of the art għall-istampar ta' karti tal-flus sat-tielet kwart tal-2017 u tkun qed topera kompletament sal-bidu tas-sena 2018. Bil-kwartieri ġenerali tagħha f'Boston, Massachusetts, Crane għandha fabbriki f' Dalton, Massachusetts, fejn primarjament jipproduċu karti tal-flus għall-Gvern Amerikan: Nashua New Hampshire jipproduċu currency security features; u f'Tumba, fl-Iżvezja, fejn jipproduċu flus għas-swieq internazzjonali; kif ukoll Ċentru ta' Riċerka u Żvilupp f'Alpharetta, Georgia, Atlanta. Crane Currency hija t-tielet l-akbar kumpanija fid-dinja li tistampa karti tal-flus. Crane Currency għandha track record ta' aktar minn 200 sena fil-produzzjoni ta' karti monetarji u hija fdata minn aktar banek ċentrali madwar id-dinja kollha biex tgħinhom jiddisinjaw u jimmanifatturaw il-flus tal-pajjiż tagħhom. Il-Gvern Amerikan jibqa' l-klijent ewlieni ta' Crane għall-karti u security features; suq li Crane ilha taqdu sa mill- 1879 u li għalih għadha kemm rebħet kuntratt ġdid għall- ħames snin li ġejjin. Il-kapaċità kurrenti tal-kumpanija ma' tistax tlaħħaq mad-domanda. L-aħbar li f'Malta kien hawn kumpanija internazzjonali stabbilita fl-istess settur li kienet se tnaqqas in-nies fis-settur tal-istampar biex toħloq ċentru ta' eċċellenza f'niċċa oħra ġibdet l-attenzjoni ta' Crane. Bil-possibbiltà ta' numru ta' impjegati kwalifikati u mħarrġa li kienu se jispiċċaw bla xogħol, Crane ffukat l-istrateġija biex tkabbar l-operat tagħha f'Malta. F'Jannar ta' din is-sena l-kumpanija bdiet id-diskussjonijiet u n-negozjati mal-Gvern, mal-Malta Enterprise, kif ukoll mal-Malta Industrial Parks. Kif qal Mr Defalco, il-Kap Eżekuttiv ta' Crane, dan il-proġett nibet minn ħsieb għal pjan komplut fi żmien sitt xhur biss. Il-kumpanija f'Malta se tipprovdi għall-kapaċità addizzjonali li għandha bżonn Crane. L-investiment ta' Crane f'Malta se jkun ta' madwar €90 miljun ($100 miljun), għall-kostruzzjoni ta' fabbrika state of the art, makkinarju u installazzjoni. Il-fabbrika se tinbena fil-qasam industrijali ta' Ħal Far, apposta skont l-ispeċifikazzjonijiet ta' Crane u se tkun mibnija fuq medda ta' 14,000 metru kwadru. Il-kumpanija se tiġġenera 300 impjieg ġdid ta' kwalità għolja fil-manifattura. Isem Crane, flimkien mal-lista ta' kumpaniji internazzjonali tal-manifattura li diġà joperaw minn Malta, żgur se jkompli jħalli impatt pożittiv fuq it-tkabbir ekonomiku ta' pajjiżna. Żgur li l-aħbar li Crane għażlet lil Malta biex tkabbar l-operat tagħha se jgħin lill-Malta Enterprise biex tattira aktar investiment dirett barrani sostenibbli u ta' livell għoli. Dan se jżid il-fiduċja ta' investituri prospettivi kif ukoll ta' dawk li ilhom joperaw għal snin twal minn Malta. L-istrateġija tal-Gvern, li ma niffukawx fuq l-Ewropa biss iżda nħarsu lil hemm, qed tkompli tagħti l-frott. Investiment miċ-Ċina, Iżrael, l-Indja, l-Iżlanda, it-Turkija, u dan ukoll mill-Istat Uniti, huwa xhieda ta' dan. Matul is-sena li ġejja, Crane se tibda tipprepara sabiex twaqqaf l-operat tagħha f'Malta, se tibda taħrig bil-għan li jkun żgurat li ż-żgħażagħ u dawk anqas żgħażagħ li jixtiequ jitħarrġu f'dawn il-ħiliet ikunu kkwalifikati sabiex jaħdmu mal-istess Crane jew kumpaniji oħra tal-istampar. Din hi sfida li kemm il-Ministru tal-Edukazzjoni Evarist Bartolo, l-MCAST, kif ukoll Jobsplus, huma lesti li jilqgħu u jaħdmu sabiex jimplimentawha. Dan it-taħriġ se jsir bil-kollaborazzjoni ta' Crane u ta' industriji oħra f'dan is-settur. Dan il-proġett jikkonferma wkoll kif b'direzzjoni u l-impenn ta' diversi nies u entitajiet, Malta qed jirnexxilha tattira investimenti b'saħħithom min kull naħa tad-dinja. Fl-istess ħin, kumpaniji barranin hawn Malta jkomplu jespandu u jżidu l-iżvilupp tagħhom hawn Malta. Permezz ta' dan, il-qasam industrijali jkompli jagħti kontribuzzjoni qawwija lejn it-triq tas-suċċess ekonomiku li bdiet fl-2013.